## Prethodno obvezujuće mišljenje Agencije za zaštitu tržišnog natjecanja na Konačni prijedlog Zakona o izmjenama i dopunama Zakona o slobodnim zonama, klasa: 430-01/2008-02/16, urbroj: 580-03-07-08-17

### NN 83/2008 (16.7.2008.), Prethodno obvezujuće mišljenje Agencije za zaštitu tržišnog natjecanja na Konačni prijedlog Zakona o izmjenama i dopunama Zakona o slobodnim zonama, klasa: 430-01/2008-02/16, urbroj: 580-03-07-08-17

# AGENCIJA ZA ZAŠTITU TRŽIŠNOG NATJECANJA

2685

I. Agencija za zaštitu tržišnog natjecanja (dalje: Agencija) zaprimila je 12.
lipnja 2008., od Ministarstva gospodarstva, rada i poduzetništva (dalje:
Ministarstvo) Konačni Prijedlog zakona o izmjenama i dopunama Zakona o slobodnim
zonama (dalje: Konačni Prijedlog zakona).
Konačni Prijedlog zakona dostavljen je Agenciji na prethodno obvezujuće
mišljenje, sukladno članku 10. stavku 1. Zakona o državnim potporama („Narodne
novine«, broj 140/05; dalje: ZDP), jer članci 4. i 5. Konačnog Prijedloga zakona
sadrže elemente državne potpore.
II. Slijedom navedenog, Agencija sukladno članku 10. stavku 1. ZDP-a, na temelju
odluke Vijeća za zaštitu tržišnog natjecanja, sa 108. sjednice, održane 17.
lipnja 2008., donosi sljedeće

## PRETHODNO OBVEZUJUĆE MIŠLJENJE

Konačni prijedlog Zakona o izmjenama i dopunama Zakona o slobodnim zonama
sukladan je sa Zakonom o državnim potporama.
Obrazloženje
Agencija je Konačni Prijedlog Zakona promatrala isključivo s aspekta njegove
usklađenosti s odredbama Zakona o državnim potporama.
Uvidom u članak 4. Konačnog Prijedloga Zakona utvrđeno je da isti sadrži
elemente regionalnih državnih potpora čija dodjela mora biti usklađena sa
Zakonom o poticanju ulaganja (»Narodne novine«, broj 138/06), koji je usklađen
sa ZDP-om i na koji je Agencija izdala prethodno obvezujuće mišljenje od 27.
srpnja 2006., klasa: 430-01/2006-02/20, urbroj: 580-03-05-43-02.
Navedeni članak propisuje i način izračuna maksimalnog intenziteta potpore kako
bi se prilikom dodjele državne potpore izbjegla nedozvoljena kumulacija državnih
potpora, odnosno dodjela državnih potpora od strane davatelja preko gornje
granice dopuštenog intenziteta utvrđenog kartom regionalnih državnih potpora.
Također, ovim člankom propisano je i donošenje Pravilnika o izračunu vrijednosti
izvršenih ulaganja i iskorištenih potpora za ulaganje, a sve u cilju vršenja
nadzora dodijeljenih državnih potpora.
Člankom 5. Konačnog Prijedloga Zakona propisano je da će se obračun poreza na
dobit za korisnike zona koji su gospodarsku djelatnost u zoni obavljali do dana
stupanja na snagu predloženih izmjena i dopuna Zakona o slobodnim zonama, vršiti
sukladno Odluci o objavljivanju pravila o potporama male vrijednosti (»Narodne
novine«, broj 45/07), dok će sam način ostvarivanja porezne olakšice biti
određen Pravilnikom kojeg će donijeti ministar nadležan za gospodarstvo uz
suglasnost ministra financija.
Iznos oslobođenja od plaćanja poreza na dobit iz članka 5. ne može biti veći od
iznosa utvrđenog Odlukom o objavljivanju pravila o potporama male vrijednosti.
U odnosu na iznos oslobođenja od plaćanja poreza na dobit iz članka 5., Vijeće
drži potrebnim ukazati predlagatelju Zakona da spomenuta odredba nije dovoljno
jasna. Upitno je da li će se u primjeni spomenutog Zakona primjenjivati samo
iznos, odnosno gornja granica iznosa iz Odluke o objavljivanju potpora male
vrijednosti ili će se navedena Odluka primjenjivati kada su u pitanju i ostali
uvjeti koji moraju biti ispunjeni da bi se mogla dodijeliti državna potpora male
vrijednosti sukladno navedenoj Odluci.
Naime, pored iznosa potpora male vrijednosti koji ne smije prijeći iznos od
100.000,00 eura (u kunskoj protuvrijednosti po srednjem tečaju Hrvatske narodne
banke) za poduzetnike u sektoru cestovnog prometa, dok za ostale poduzetnike taj
iznos ne smije prijeći 200.000,00 eura, Odluka o potporama male vrijednosti
sadrži i druge odredbe, odnosno uvjete i kriterije koji se moraju poštivati
prilikom dodjele potpora male vrijednosti.
Polazeći od navedenog, radi transparentnosti i jasnoće, u podzakonskim aktima
koji se donose temeljem ovog Zakona, osim podataka o tome koliki je iznos
potpore male vrijednosti moguće dodijeliti, potrebno je navesti pod kojim se
uvjetima ova potpora može dodijeliti, odnosno u kojim se slučajevima ne može
dodijeliti, a sukladno članku 1. Odluke o objavljivanju pravila o potporama male
vrijednosti. Naime, u konkretnom slučaju riječ je o potporama za izvoz prema
trećim zemljama ili državama članicama EU, za djelatnosti u sektoru ugljena,
poduzetnicima u teškoćama, te za nabavu vozila za cestovni prijevoz tereta koja
se dodjeljuje poduzetnicima koji obavljaju cestovni prijevoz tereta, za
najamninu ili naknadu. Dakle, potonji poduzetnici bili bi isključeni od primjene
porezne povlastice predviđene ovim Zakonom, sukladno pravilima o potporama male
vrijednosti.
Ukoliko je namjera zakonodavca da se porezno oslobođenje utvrdi u iznosu koji
odgovara najvišem iznosu potpore male vrijednosti, a koji je određen Odlukom o
objavljivanju pravila o potporama male vrijednosti, bez primjene ostalih uvjeta
koji moraju biti ispunjeni da bi se odobrila državna potpora male vrijednosti
prema rečenoj Odluci, u tom slučaju potrebno je primijeniti pravila o
regionalnim potporama sukladno Odluci o objavljivanju pravila o regionalnim
potporama (»Narodne novine«, broj 58/08).
Također, s obzirom da se pojedinom korisniku državne potpore male vrijednosti ne
smiju dodijeliti u iznosu većem od 200.000,00 eura odnosno od 100.000,00 eura u
razdoblju od tri fiskalne godine kako je to prethodno navedeno, Zakonom ili
Pravilnikom naročito je potrebno predvidjeti sustav nadzora i način vođenja
evidencije o dodijeljenim potporama male vrijednosti, odnosno način sprečavanja
kumulacije dodijeljenih državnih potpora male vrijednosti preko navedenih
iznosa, neovisno je li riječ o potporama male vrijednosti dodijeljenim na
državnoj, regionalnoj ili lokalnoj razini odnosno dodijeljenim temeljem
različitih programa ili dodijeljenim kao pojedinačne potpore.
U tom smislu Pravilnikom je potrebno odrediti koje će državno tijelo nadzirati
dodjelu, odnosno moguću kumulaciju svih potpora dodijeljenih korisnicima
državnih potpora male vrijednosti, a koji djeluju na području slobodnih zona.
Također, sukladno točki IV. Odluke o objavljivanju pravila o potporama male
vrijednosti, u Pravilniku je potrebno odrediti i sljedeće: da će nadležno
ministarstvo kao davatelj potpore morati izvijestiti korisnika potpore da mu je
dodijeljena državna potpora male vrijednosti; od korisnika državne potpore male
vrijednosti prije njene dodjele potrebno je zatražiti očitovanje o svim
dodijeljenim državnim potporama u tekućoj godini i protekle dvije godine (u tom
smislu potrebno je predvidjeti Obrazac u Pravilniku) u što se ubrajaju i državne
potpore dodijeljene od strane ostalih davatelja, neovisno o njihovoj razini;
izvijestiti Agenciju o svakoj takvoj dodijeljenoj potpori u roku od 15 dana od
dana dodjele pojedinom korisniku; te voditi evidenciju o dodijeljenim državnim
potporama male vrijednosti deset godina od dana dodjele.
Sukladno odredbi članka 10. stavka 2. ZDP-a, ovo prethodno obvezujuće mišljenje
dostavit će se Hrvatskom saboru i Vladi Republike Hrvatske, te će se isto,
sukladno članku 18. ZDP-a objaviti u »Narodnim novinama«.
Klasa: 430-01/2008-02/16
Urbroj: 580-03-07-08-17
Zagreb 17. lipnja 2008.

Predsjednica
Vijeća za zaštitu tržišnog natjecanja
**Olgica Spevec, v. r.**

Ostalo, NN 83/2008-2685
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)